Одлуком о проглашењу елементарне непогоде коју је Влада донела на седници од 26.06.2020. године, проглашена је за елементарну непогодну поплава која је захватила део територије Републике Србије, а између осталих и општину Блаце. Канцеларија за управљање јавним улагањима својим обавештењем је обавестила јединице локалне самоуправе обухваћене Одлуком о проглашењу елементарне непогоде сходно Закону о обнови након елементарне и друге непогоде без одлагања, а најкасније у року од 15 дана од проглашења престанка елементарне и друге непогоде, позове грађане да пријаве насталу штету у року који не може бити краћи од 15 ни дужи од 60 дана од дана објављивања позива.

ПОСТУПАК ЗА ПРУЖАЊЕ ПОМОЋИ ПОКРЕЋЕ СЕ ПРИЈАВОМ ШТЕТЕ.

У вези са тим Oпштина Блаце расписује

ЈАВНИ ПОЗИВ
ЗА ПРИЈАВУ ШТЕТЕ УСЛЕД ЕЛЕМЕНТАРНЕ НЕПОГОДЕ - ПОПЛАВЕ

Позивају се грађани Општине Блаце који су имали штету насталу услед дејства елементарне непогоде - поплаве, које су у јуну 2020. године захватиле територију општине Блаце да пријаве оштећења на породично-стамбеним објектима у року од 30 дана од дана објављивања позива за пријаву штете, у периоду од 01.07.2020 до 30.07.2020 године.

Пријаве штете се подносе преко Општинске управе Општине Блаце – Одељења за општу управу и заједничке послове (Писарница) сваког радног дана у времену од 07-15 часова, на прописаном обрасцу који је саставни део овог Позива и електронски на маил адресу: vanrednasituacija@blace.org.rs.

Пријаве упућене ван прописаног рока, као и пријаве које нису поднете на прописаном обрасцу неће бити разматране од стране Комисије.

Поступак којим се утврђује право на помоћ се води у складу са одредбама којим се уређује општи управни поступак, уколико Законом није другачије одређено.

Општина Блаце ће без одлагања образовати потребан број комисија које врше процену штете насталу након елементарне и друге непогоде на стварима грађана у складу са Упутством о јединственој методологији за процену штете од елементарних непогода (''Службени лист СФРЈ'', бр. 27/87).

Канцеларија за управљање јавним улагањима врши верификацију процене штете које су извршиле стручне комисије.

По пријави штете, извршено утврђивање, процени и верификацији штете Општинска управа Блаце ће наставити поступак за утврђивање права на државну помоћ, позивом странци да се изјасни о верификованом записнику о процени штете и другим релевантним околностима од значаја за утвђивање права на државну помоћ. Уколико се странка која је уредно позвана не одазове позиву, а не оправда свој изостанак, сматраће се да је сагласна са верификованим записником.

Првостепено решење о праву на помоћ доноси Општинска управа општине Блаце и доставља га подносиоцу захтева.

Првостепено решење о праву на помоћ Општинска управа општине Блаце доставља и Канцеларији за управљање јавним улагањима, као и органу надлежном за правну заштиту имовинских права и интереса Републике Србије односно Државном правобранилаштву.

За све додатне информације грађанке и грађани се могу обратити Општинској управи Општине Блаце на број телефона 371-701 у времену од 07-15 часова.

Број: II-87-1401/2020
У Блацу , дана: 01.07. 2020. године ПРЕДСЕДНИК ОПШТИНЕ

 Милан Ћурчић